|  |
| --- |
| Taushetserklæring for ansatte i mottak  UDI 2008-026V2 Saksnr.: 08/3701 Dato: 16.07.2008 |

## 1 Innledning

Dette vedlegget fastsetter innholdet i taushetserklæringen som alle ansatte i statlig mottak skriftlig forplikter seg til.

## 2 Taushetserklæringen

Utlendingsforvaltningen forvalter en stor mengde personopplysninger av til dels sensitiv karakter. Ansatte i mottak får tilgang til slike opplysninger gjennom sitt arbeid i mottaket. Det er avgjørende for Utlendingsforvaltningens tillit i samfunnet at opplysningene behandles konfidensielt og at de ikke blir brukt i strid med det formålet de er innhentet for. Urettmessig bruk av personopplysninger og brudd på konfidensialitet kan få alvorlige konsekvenser for enkeltpersoner.

Alle som ansettes i asylmottak er underlagt taushetspliktreglene i forvaltningsloven §§13-13f for de opplysninger de får tilgang til. Personer ansatt i mottak med privat driftsoperatør er underlagt forvaltningslovens taushetspliktregler i henhold driftsavtalen mellom Utlendingsdirektoratet (UDI) og driftsoperatøren. Ansatte i mottak med kommunal driftsoperatør har lovbestemt taushetsplikt etter forvaltningslovens regler.

Alle ansatte og engasjerte i mottak plikter å følge bestemmelsene i databehandleravtalen som UDI har inngått med hver enkelt driftsoperatør. Herunder kommer plikt til konfidensiell behandling av personopplysninger som gjelder beboere i mottak.

Taushetspliktregler som følger av forvaltningsloven og personopplysningsloven innebærer at:

1. du ikke har adgang til å innhente, lagre, kopiere eller på annen måte nyttiggjøre deg opplysninger om personers personlige forhold som ikke er direkte relatert til dine konkrete arbeidsoppgaver
2. du ikke skal videreformidle personopplysninger som du får kjennskap til i forbindelse med arbeidet og som gjelder beboere i mottak. Videreformidling kan likevel skje til kolleger som trenger disse opplysningene i sitt arbeid, eller til andre hvis dette følger av de oppgaver som skal gjøres av mottaket
3. du skal anonymisere personopplysninger som gjelder beboere i mottak når du videreformidler opplysninger via ukryptert e-post. Nærmere identifisering av hvem opplysningene gjelder kan gjøres per telefon eller brev. Du skal i minst mulig grad sende personopplysninger på faks, og de opplysninger du sender skal ikke være av sensitiv karakter.
4. du skal makulere alle personopplysninger på sikker måte når opplysningene ikke er arkivverdige eller ikke lenger nødvendige for mottakets arbeid
5. du plikter å sikre informasjonssikkerheten gjennom blant annet å behandle passord konfidensielt og låse datamaskinen når du forlater den
6. brudd på taushetsplikten i henhold til straffeloven § 121 kan straffes med bøter eller med fengsel inntil seks måneder.

Jeg har fått tilgang til de lovtekster det henvises til i taushetserklæringen, og bekrefter med dette å ha lest og forstått innholdet i erklæringen.

Sted og dato:

Ansatt (navn med blokkbokstaver):

Underskrift ansatt: